Peperduur prys vir Rabada in nuwe toernooi | Netwerk24
Steve Smith. Foto: Getty Images
Volgens die Engelse en Walliese Krieketraad (ECB) is Rabada-hulle teen 'n reserweprys van £125 000 (sowat R2,38 miljoen) beskikbaar op Sondag se veiling vir The Hundred, 'n nuwe formaat waarin elke span slegs 100 balle trotseer.
Smith het in September die Aussies gehelp om seker te maak dat die Aussies die As in hul toetsreeks teen Engeland behou. Warner het egter 'n treurige reeks beleef en net een vyftigtal in vyf toetse behaal. Hy het egter 'n reputasie as 'n hotklou-aanvangskolwer wat groot verwoesting kan saai.
Die snelbouler Mitchell Starc, wat net in een toets in die reeks om die As gespeel het, is die derde Aussie in die groep van ses, wat 'n prys van minstens £125 000 kan vra, sê die ECB. Die Sri Lankaanse streepbal-spesialis Lasith Malinga is die ander uitsoekspeler in dié prysklas.
David Warner, Foto: Getty Images
Die nuwe toernooi sal in Julie en Augustus 2020 aangebied word. Die spanne sal in agt stede gesetel wees.
Vyf van die agt spanne sal Australiese afrigters hê, onder wie Shane Warne, Darren Lehmann en Tom Moody.
Rashid Khan van Afganistan en die veelsydige Windie André Russell het albei ook 'n reserweprys van £100 000 (sowat R1,92 miljoen).
Engeland se Wêreldbeker-wenners Mark Wood en Liam Plunkett is onder die 331 plaaslike spelers wie se name in die voorlopige kandidatelys verskyn.
"Spanne sal 12 spelers kan kies, met 'n maksimum van drie oorsese spelers. Hulle sal hul aansluit by die Engelse spelers en ikoonspelers wat reeds aangekondig is," sê die ECB. – Reuters